Document ID: 32006R0779

32006R0779
L 137/3
SLUŽBENI LIST EUROPSKE UNIJE
24.05.2006.
UREDBA KOMISIJE (EZ) br. 779/2006
od 24. svibnja 2006.
o izmjeni Uredbe (EZ) br. 488/2005 o naknadama i pristojbama koje naplaćuje Europska agencija za sigurnost zračnog prometa
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1592/2002 Europskog parlamenta i Vijeća od 15. srpnja 2002. o zajedničkim pravilima u području civilnog zrakoplovstva i osnivanju Europske agencije za sigurnost zračnog prometa (1), a posebno njezin članak 53. stavak 1.,
uzimajući u obzir Uredbu Komisije (EZ) br. 488/2005 od 21. ožujka 2005. o naknadama i pristojbama koje naplaćuje Europska agencija za sigurnost zračnog prometa (2), a posebno njezin članak 6. stavak 5.,
nakon savjetovanja s upravnim odborom Europske agencije za sigurnost zračnog prometa,
budući da:
(1)
Kako bi se osigurala ravnoteža između ukupnih rashoda Europske agencije za sigurnost zračnog prometa prilikom provođenja postupaka certifikacije i ukupnih prihoda od naknada koje naplaćuje, potrebno je na temelju financijskih rezultata i predviđanja Agencije preispitati visine tih naknada.
(2)
Upravni postupci vezani uz plaćanje naknada, koje provode Europska agencija za sigurnost zračnog prometa i podnositelji zahtjeva, ne smiju usporiti postupke certifikacije.
(3)
Stoga je potrebno na odgovarajući način izmijeniti Uredbu (EZ) br. 488/2005.
(4)
Mjere predviđene ovom Uredbom u skladu su s mišljenjem odbora osnovanog člankom 54. stavkom 1. Uredbe (EZ) br. 1592/2002,
DONIJELA JE OVU UREDBU:
Članak 1.
Ovime se Uredba (EZ) br. 488/2005 mijenja kako slijedi:
1.
Članak 2. točka (g) mijenja se kako slijedi:
„(g)
‚neizravni troškovi’ znači dio troškova Agencije za opću infrastrukturu, organizaciju i upravljanje koji nastaju prilikom provođenja određenih postupaka certifikacije, osim neposrednih i posebnih troškova, uključujući troškove koji proizlaze iz razvoja dijela regulatornog materijala;”.
2.
Članak 12. zamjenjuje se sljedećim:
„Članak 12.
1. Naknadu plaća podnositelj zahtjeva. Plativa je u eurima.
2. Za izdavanje, produljenje ili izmjenu svjedodžbi ili potvrde prethodno se plaća puni iznos obvezne naknade, osim ako su se Agencija i podnositelj zahtjeva drukčije dogovorili. Agencija može u slučaju neplaćanja opozvati relevantnu svjedodžbu ili potvrdu nakon što je podnositelja zahtjeva formalno upozorila.
3. Raspon naknada koje Agencija primjenjuje kao i uvjeti plaćanja priopćuju se podnositeljima zahtjeva u trenutku podnošenja njihova zahtjeva.
4. Za sve postupke certifikacije, koji zahtijevaju plaćanje promjenljivog dijela, Agencija može podnositelju zahtjeva na zahtjev osigurati procjenu troškova. Agencija će procjenu troškova izmijeniti ako se pokaže da je postupak jednostavniji ili da se može provesti brže nego što se isprva pretpostavljalo ili, u suprotnom slučaju, ako je složeniji i dugotrajniji nego što je Agencija opravdano pretpostavila.
5. Naknade za produljenje postojećih svjedodžbi i potvrda plaćaju se u skladu s vremenskim rasporedom koji Agencija utvrdi i priopći imateljima takvih svjedodžbi i potvrda. Vremenski se raspored temelji na pregledima koje provodi Agencija kako bi provjerila jesu li takve svjedodžbe i potvrde još uvijek valjane.
6. Ako Agencija nakon prve provjere odluči neprihvatiti zahtjev, podnositelju zahtjeva vraćaju se sve naknade koje su već plaćene osim iznosa potrebnog za pokrivanje upravnih troškova obrade zahtjeva. Taj je iznos jednak fiksnoj naknadi D navedenoj u Prilogu.
7. Ako Agencija mora prekinuti postupak certificiranja jer podnositelj zahtjeva nema dostatnih sredstava ili ne udovoljava zahtjevima koji se primjenjuju, preostatak svih neplaćenih naknada plaća se u cijelosti u trenutku kada Agencija prestane s radom.”
3.
Točke Priloga i., ii., v., vi., x., xii. i xiii. mijenjaju se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Godišnje naknade iz tablice u točki 3. i naknade za nadzor iz tablica u točkama 4., 5. i 7. Priloga primjenjuju se od prvoga godišnjeg obroka nakon stupanja na snagu ove Uredbe.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. svibnja 2006.

Labels: 7
2
15